Les asturianes siguen lluchando pola vida y por un trabayu dignu
#000001
Asociaciones feministes denuncien en Xixón la violencia machista y asesina, mentantu les trabayaores de Gerusia protesten porque malcobren
#000002
Nuna numberosa concentración, convocá a les 19 h., les muyeres denunciaron con claridá cómu la violencia machista ye daqué más qu’una modalidá de violencia, y cómu les 93 muyeres muertes por esa causa nesti añu son daqué más que muyeres muertes. Trátase de violencia asesina y de muyeres asesinaes.
#000004
Nesta ocasión foi l’Asociación Amamantar la encargá d’organizar la concentración mensual, que cuntó con una escenificación espectacular: 93 muyeres asturianes, col rostru tapáu con un mázcaru blancu y con un cartelu que llevaba’l nome de caúna de les 93 muyeres asesinaes en 2022 nel Estáu español, foron ocupando les grades de la plaza mentantu se pronunciaba n’alto’l so nome.
#000005
La vocera de l’Asociación Amamantar, Alejandra Barbé, dio lletura a un emotivu testu que, a lo cabero se pue consultar íntegru, y que finaba con estes pallabres sobro la violencia machista: “Énte tala irresponsabilidá, vamos peresforciamos na nuesa llucha. Caltengamos vivu’l recuerdu d’aquelles que mos foron arrebataes. Y caltengamos nel puntu mira a tolos cretinos que direuta ya indireutamente exercen la so violencia escontra nós. Nosotres, que damos a lluz la mesmísima vida. Nosotres, somos poderoses. Y venceremos”. Alejandra Barbé dexómos estes declaciones...
#000006
Ayeri, xueves, cellebróse n’Uviéu un manifestamientu de sofitu a les trabayaores de Gerusia, una de les empreses que s’arriquecen prestando sirvicios d’aída a domiciliu. La plantía tuvo’l sofitu del restu la Plataforma SAD-Asturies y d’organizaciones comu Andecha Astur, SUATEA, Anticapitalistes, cuntando tamién cola presencia de Daniel Ripa, diputáu de Podemos.
#000008
Un manifestamientu bien animáu, con tambores y cancios, percorrió les cais d’Uviéu denunciando cómu les trabayaores de Gerusia sufren, comu tol colleutivu SAD, d’un conveniu pésimu que CCOO y UGT firmaron a la patronal. Pero, amás, tuvieron trabayando, durante un tiempu ensin recibir la paga estra correspondiente al mes d’avientu y ensin saber si la recibiríen. Finalmente, en cuantes entamaron les movilizaciones, la empresa ingresó-yos esta paga. Sicasí, entá nun cobraron la xuba salarial que reconoz el conveniu firmáu. Esto ye, Gerusia tien trabayando a una plantía muyeres a les que nun-yos paga comu correspuende.
#000009
Eso foi lo que denunciaron nel manifestamientu qu’entamó énte les oficines de Gerusia y finó énte la Xunta Xeneral, un edificiu apináu de testigos silenciosos y cómplices de los abusos llaborales que sofren les asturianes y asturianos.
#000010